Kaiu Suija

Kaiu Suija (neiupõlvenimi Kaiu Ummelk; sündinud 20. augustil 1949 Võrus) on eesti onkoloog.

Kaiu Suija lõpetas 1967. aastal Friedrich Reinhold Kreutzwaldi nimelise Võru 1. Keskkooli ja 1975. aastal Tartu Riikliku Ülikooli arstiteaduskonna ravi erialal. Õpingute jätkudes spetsialiseerus gastroenteroloogiks.

Aastatel 1980–1984 töötas Võrus, 1984–1987 oli Tartu Linna Polikliiniku siseosakonna juhataja. Seejärel töötas onkoloogiahaiglas, kus oli peaarsti asetäitja ravi alal ning alates 1996. aastast arst-õppejõud onkoloogia erialal. Vahepeal 1995–1996 pidas Tartu linnaarsti ametit. Alates 2000. aastast on ta arst-õppejõud Tartu Ülikooli Kliinikumi hematoloogia-onkoloogia kliinikus.Kaiu Suija. Tartu Ülikooli Kliinikumi hematoloogia-onkoloogia kliinik.

Kaiu Suija on mitme palliatiivse ravi alase teadusartikli autor.

 Ühiskondlik tegevus 
Kaiu Suija asutas 1992. aastal Tartus vähihaigete ühenduse Tartu Vähifond. Alates 1994. aastast on ta selle (uue nimega Lõuna-Eesti Vähiühing) president. 

1997. aastast on ta koduse toetusravi arst ja koduse toetusravi süsteemi meditsiiniline koordinaator.

 Tunnustus 

 2003 Avatud Eesti Fondi koosmeele auhind
 2011 Tartu Tähe kavaler
 2017 Eesti Punase Risti II klassi teenetemärk

 Viited 

Kategooria:Eesti onkoloogid
Kategooria:Eesti Punase Risti II klassi teenetemärgi kavalerid
Kategooria:Sündinud 1949